**Smernica o vnútornom systéme vybavovaní**

**oznámení protispoločenskej činnosti**

 **v podmienkach Nitrianskeho samosprávneho kraja a organizácií v jeho zriaďovateľskej pôsobnosti**

**Článok 1**

**Úvodné ustanovenia**

1. Nitriansky samosprávny kraj v súlade s § 10 ods. 8 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon“) vydáva túto smernicu o vnútornom systéme vybavovaní oznámení protispoločenskej činnosti v podmienkach Nitrianskeho samosprávneho kraja a organizácií v jeho zriaďovateľskej pôsobnosti (ďalej len „smernica“).
2. Táto smernica upravuje vnútorný systém vybavovania oznámení, ich prijímania, preverovania a evidencie, upravuje tiež práva a povinnosti zamestnancov Nitrianskeho samosprávneho kraja (ďalej len „NSK“) a zamestnancov organizácií v zriaďovateľskej pôsobnosti (ďalej len „OvZP“) NSK v súvislosti s oznamovaním protispoločenskej činnosti vyplývajúcej zo zákona.
3. Táto smernica je záväzná pre všetkých zamestnancov NSK a zamestnancov OvZP NSK, štatutárneho zástupcu NSK a štatutárnych zástupcov OvZP NSK.

**Článok 2**

**Základné pojmy**

1. Na účely tejto smernice sa rozumie:
2. oznamovateľom fyzická osoba, ktorá v dobrej viere urobí oznámenie orgánu príslušnému na prijatie oznámenia, úradu alebo zamestnávateľovi; za oznamovateľa sa považuje aj blízka osoba oznamovateľa, ktorá je v pracovnoprávnom vzťahu k tomu istému zamestnávateľovi ako oznamovateľ, k zamestnávateľovi, ktorý je závislou osobou vo vzťahu k zamestnávateľovi oznamovateľa alebo k zamestnávateľovi, ktorý je založený alebo zriadený zamestnávateľom oznamovateľa,
3. oznámením uvedenie skutočností, o ktorých sa fyzická osoba - zamestnanec dozvedela v súvislosti s výkonom svojho zamestnania, povolania, postavenia alebo funkcie alebo v súvislosti s činnosťou vo verejnom záujme a ktoré sa týkajú protispoločenskej činnosti,
4. kvalifikovaným oznámením oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa,
5. závažnou protispoločenskou činnosťou:

da) trestný čin poškodzovania finančných záujmov Európskej únie podľa § 261 až 263 Trestného zákona, trestný čin machinácie pri verejnom obstarávaní a verejnej dražbe podľa § 266 až 268 Trestného zákona, trestné činy verejných činiteľov podľa § 326 až 327a Trestného zákona alebo trestné činy korupcie podľa § 328 až 336b Trestného zákona,

db) trestný čin, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou tri roky,

1. správny delikt, za ktorý možno uložiť pokutu s hornou hranicou určenou výpočtom, alebo

dd) správny delikt, za ktorý možno uložiť pokutu s hornou hranicou vo výške najmenej 30 000 eur,

1. zodpovednou osobou osoba, ktorá plní úlohy zamestnávateľa podľa § 10 ods. 4 až 7 a § 11 zákona, hlavný kontrolór NSK (ďalej aj ako „hlavný kontrolór“),
2. preverovanou osobou osoba alebo organizačná zložka zamestnávateľa, ktorých konanie, resp. nekonanie je predmetom oznámenia.
3. Konaním v dobrej viere sa rozumie konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa odôvodnene domnieva, že uvádzané skutočnosti sú pravdivé; v pochybnostiach sa konanie považuje za konanie v dobrej viere, dovtedy, kým sa nepreukáže opak.

**Článok 3**

**Zodpovedná osoba**

1. V NSK a v OvZP NSK plní úlohy zodpovednej osoby pre účely zákona a tejto smernice hlavný kontrolór NSK prostredníctvom Útvaru hlavného kontrolóra NSK (ďalej len „ÚHK NSK“) zriadeného podľa osobitného predpisu[[1]](#footnote-1)), ktorý zabezpečuje odborné, administratívne a organizačné veci súvisiace s plnením úloh hlavného kontrolóra NSK.
2. Hlavný kontrolór je zodpovedný za prijímanie, preverovanie, vybavovanie a evidenciu oznámení a plnenie ďalších úloh stanovených zákonom a touto smernicou.
3. Hlavný kontrolór môže poveriť plnením niektorých úloh vyplývajúcich zo zákona a z tejto smernice zamestnancov ÚHK NSK.

**Článok 4**

**Zachovávanie mlčanlivosti**

1. Každý, komu je totožnosť oznamovateľa, ktorý podal oznámenie, známa, je povinný o ňom zachovávať mlčanlivosť.
2. Pri spracúvaní osobných údajov uvedených v oznámení a v súvisiacich dokladoch sú osoby prichádzajúce do styku s týmito údajmi povinné postupovať podľa osobitného zákona.[[2]](#footnote-2))
3. Na účely vedenia evidencie oznámení je zamestnávateľ oprávnený spracúvať osobné údaje uvedené v oznámení v rozsahu: meno, priezvisko a pobyt oznamovateľa.
4. Ak z dôvodu objektívneho zistenia skutkového stavu veci je potrebné pri preverovaní oznámenia sprístupniť oznámenie tretej osobe, použije sa odpis alebo kópia oznámenia bez uvedenia údajov, ktoré by identifikovali fyzickú osobu, ktorá podala oznámenie.

**Článok 5**

**Podávanie oznámení**

1. Úrad NSK a OvZP sú povinné zverejniť na svojich webových sídlach meno zodpovednej osoby a spôsoby podávania oznámení. Ďalej sú rovnako povinné sprístupniť informácie o vnútornom systéme preverovania oznámení v stručnej, zrozumiteľnej, jasne formulovanej a ľahko dostupnej forme a sú tiež povinné uľahčovať podávanie oznámení.
2. Oznámenie je možné podať:
3. elektronickou poštou zaslanou na adresu oznamovanie@unsk.sk, ktorá je dostupná nepretržite 24 hodín denne,
4. poštou zaslanou na adresu Úrad NSK, hlavný kontrolór NSK, Rázusova 2A, 949 01 Nitra, pričom na obálke je potrebné uviesť upozornenie „DO RÚK HLAVNÉHO KONTROLÓRA NSK – NEOTVÁRAŤ“,
5. poštou zaslanou na sekretariát predsedu NSK, pričom na obálke je potrebné uviesť upozornenie „DO RÚK PREDSEDU NSK – NEOTVÁRAŤ“.
6. Spôsob podania oznámenia podľa Článku 5 odsek 2 písm. c) je možné využiť len v prípade, ak oznámenie smeruje proti hlavnému kontrolórovi.

**Článok 6**

**Evidencia oznámení**

1. Hlavný kontrolór je povinný po dobu troch rokov od doručenia oznámenia viesť evidenciu oznámení.
2. Evidencia oznámení sa vedie v Knihe evidencie oznámení v rozsahu:
3. dátum doručenia oznámenia,
4. meno, priezvisko a pobyt oznamovateľa podnetu; v prípade anonymného oznámenia sa uvedie

iba poznámka, že ide o anonymné oznámenie,

1. predmet oznámenia,
2. výsledok preverenia oznámenia,
3. dátum skončenia preverenia oznámenia.
4. Písomné oznámenie doručené do podateľne Úradu NSK a označené, tak ako je uvedené v Článku 5 ods. 2 písm. b) tejto smernice, musí byť bez jeho otvorenia bezodkladne doručené hlavnému kontrolórovi.
5. Písomné oznámenie doručené na sekretariát predsedu NSK a označené tak ako je uvedené v Článku 5 ods. 2 písm. c) tejto smernice, musí byť bez jeho otvorenia bezodkladne doručené predsedovi NSK. Týmto ustanovením nie sú dotknuté povinnosti, ktoré vyplývajú z ods. 1 a 2 Článku 6 tejto smernice.
6. Podanie, ktoré nie je oznámením podľa zákona a podľa tejto smernice, vráti hlavný kontrolór spolu s odporúčaním ďalšieho postupu osobe, ktorá podanie podala.
7. Ak z obsahu podania vyplýva, že oznámením je iba časť tohto podania, podľa tejto smernice sa prešetrí len príslušná časť podania. Zvyšné časti podania sa vybavia podľa režimu, pod ktorý spadajú (napr. sťažnosť podľa zákona č. 9/2010 Z. z. o sťažnostiach v znení neskorších predpisov).
8. Skutočnosti podľa odsekov 5 a 6 tohto článku sa zaznamenajú do Knihy evidencie oznámení ako výsledok preverenia oznámenia.
9. Prijatie a zaevidovanie oznámenia hlavný kontrolór písomne oznámi oznamovateľovi, ktorý podal oznámenie.

**Článok 7**

**Preverovanie oznámenia**

1. Hlavný kontrolór je povinný prijať a preveriť každé oznámenie do 90 dní od jeho prijatia; túto lehotu môže predĺžiť o ďalších 30 dní s tým, že predĺženie písomne oznámi oznamovateľovi s uvedením dôvodov predĺženia. Za preverenie oznámenia sa považuje aj postúpenie veci na vybavenie podľa Trestného poriadku alebo osobitných predpisov.
2. Oznámenie preverujú zamestnanci ÚHK NSK a prizvané osoby na základe písomného poverenia hlavného kontrolóra.
3. Právne oddelenie Úradu NSK je na žiadosť hlavného kontrolóra povinné poskytnúť potrebnú súčinnosť pri preverovaní oznámenia.
4. Osoba, ktorá preveruje oznámenie, je oprávnená:
5. vstupovať do objektov, zariadení, dopravných prostriedkov a na pozemky vo vlastníctve alebo v užívaní NSK a OvZP NSK,
6. vyžadovať od zamestnávateľa preverovanej osoby, od preverovanej osoby prípadne ďalších osôb v určenej lehote predloženie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných na preverenie opodstatnenosti oznámenia a na zabezpečenie dôkazov o prípadnej protispoločenskej činnosti a odoberať ich aj mimo priestorov zamestnávateľa preverovanej osoby,
7. vyhotoviť kópie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných na preverenie opodstatnenosti oznámenia a na zabezpečenie dôkazov o prípadnej protispoločenskej činnosti a nakladať s nimi,
8. vyžadovať od preverovanej osoby a jej zamestnávateľa súčinnosť potrebnú na preverenie oznámenia.
9. Osoba, ktorá preveruje oznámenie, je povinná:
10. oznámiť zamestnávateľovi preverovanej osoby a preverovanej osobe začiatok preverovania, preukázať sa písomným poverením na preverenie oznámenia a oboznámiť ich s predmetom oznámenia,
11. vydať zamestnávateľovi preverovanej osoby, prípadne ďalším osobám písomné potvrdenie o odobratí originálov dokladov, písomností a iných materiálov mimo ich priestorov.
12. Zamestnávateľ preverovanej osoby a preverovaná osoba sú oprávnení oboznámiť sa s predmetom oznámenia, vyžadovať od osôb preverujúcich oznámenie písomné potvrdenie o odobratí dokladov mimo svojich priestorov.
13. Zamestnávateľ preverovanej osoby a preverovaná osoba, prípadne ďalšie osoby sú povinné poskytnúť osobám, ktoré vykonávajú preverenie, v maximálnej miere súčinnosť potrebnú na preverenie oznámenia a predložiť im v určenej lehote všetky požadované doklady, informácie a vyjadrenia.
14. Výsledkom preverenia oznámenia je zápisnica z preverenia oznámenia (príloha č. 1), ktorá obsahuje:
15. číslo preverovaného oznámenia podľa evidencie oznámení,
16. predmet oznámenia,
17. meno a priezvisko, pracovná pozícia a zamestnávateľ osoby alebo názov organizačnej zložky zamestnávateľa, ktorej konanie, resp. nekonanie je predmetom oznámenia,
18. mená a priezviská osôb, ktoré oznámenie preverovali,
19. mená a priezviská prizvaných osôb,
20. miesto a čas preverenia oznámenia,
21. výsledky preverenia oznámenia,
22. námietky preverovanej osoby,
23. písomné zdôvodnenie opodstatnenosti alebo neopodstatnenosti podaných námietok,
24. zoznam príloh preukazujúcich výsledky preverenia oznámenia,
25. dátum oboznámenia s výsledkom preverenia a podpisy preverovaných osôb a osôb, ktoré vykonali preverenie; tento dátum sa považuje za dátum skončenia preverenia oznámenia.
26. Preverované osoby sú povinné zúčastniť sa prerokovania výsledkov preverenia a spísania zápisnice z preverenia oznámenia v mieste a čase určenom osobou, ktorá oznámenie preveruje.
27. Ak sa preverované osoby odmietnu oboznámiť s výsledkom preverenia, táto skutočnosť sa uvedie v zápisnici.
28. Výsledok preverenia oznámenia a dátum skončenia preverenia oznámenia sa zaznamená do Knihy evidencie oznámení.
29. Opakované oznámenie, ak neobsahuje nové skutočnosti, sa nepreveruje. Túto skutočnosť písomne oznámi hlavný kontrolór osobe, ktorá podala opakované oznámenie.
30. Hlavný kontrolór je povinný oznámiť oznamovateľovi výsledok preverenia oznámenia a opatrenia, ak sa prijali na základe preverenia oznámenia, do desiatich dní od preverenia oznámenia. Ak bolo preverenie oznámenia skončené postúpením veci na vybavenie podľa Trestného poriadku alebo osobitných predpisov, hlavný kontrolór si vyžiada výsledok vybavenia v rozsahu, ako to umožňuje osobitný predpis a do desiatich dní od doručenia tohto výsledku s ním oboznámi oznamovateľa.
31. Hlavný kontrolór informuje o výsledku preverenia oznámenia predsedu NSK zaslaním zápisnice z preverenia oznámenia a súčasne požiada predsedu NSK, aby v určenom termíne zaslal hlavnému kontrolórovi zoznam opatrení prijatých na nápravu zistených nedostatkov a odstránenie príčin ich vzniku spolu s termínom stanoveným na splnenie prijatých opatrení.

**Článok 8**

**Záverečné ustanovenia**

1. Neplnenie povinností stanovených touto smernicou zamestnancami sa považuje za neplnenie pracovných povinností a porušenie pracovnej disciplíny. Zamestnávateľ je povinný voči týmto osobám uplatniť postup podľa osobitného predpisu[[3]](#footnote-3)).
2. Táto smernica je dostupná všetkým zamestnancom uvedeným v čl. 1 ods. 2 tejto smernice na webovom sídle NSK: [www.unsk.sk](http://www.unsk.sk)
3. Úrad NSK a štatutárny zástupca OvZP zabezpečí informovanie všetkých zamestnancov o tejto smernici a zákone, a vyhotoví o tom záznam.
4. Táto smernica nadobúda platnosť dňom jej podpisu predsedom NSK a účinnosť dňom 1. októbra 2019.
5. Dňom nadobudnutia účinnosti tejto smernice stráca účinnosť Smernica o vnútornom systéme prijímania, preverovania a evidovania podnetov pri oznamovaní protispoločenskej činnosti v podmienkach Nitrianskeho samosprávneho kraja a organizácií v jeho zriaďovateľskej pôsobnosti zo dňa 22. júna 2015.

V Nitre dňa 17.9.2019

 doc. Ing. Milan Belica, PhD., v.r.

 predseda

 Nitrianskeho samosprávneho kraja

Príloha č. 1

(VZOR)

**Zápisnica z preverenia oznámenia**

(podľa zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov a Smernice o vnútornom systéme vybavovania oznámení protispoločenskej činnosti v podmienkach Nitrianskeho samosprávneho kraja a organizácií v jeho zriaďovateľskej pôsobnosti)

**Číslo oznámenia:**

**Predmet oznámenia:**

**Preverovaná osoba:**

 .......................................................................................................................................................

*(uvedie sa titul, meno, priezvisko, zamestnávateľ a pracovná pozícia alebo preverovaná organizačná zložka zamestnávateľa)*

**Oznámenie preveril:**

1. ...............................................................................................................................

*(uvedie sa titul, meno, priezvisko osoby, ktorá oznámenie preveruje)*

1. .....................................................................................................

**Prizvané osoby:**

1. .....................................................................................................

*(uvedie sa titul, meno, priezvisko, zamestnávateľ a pracovná pozícia)*

1. .....................................................................................................

**Preverenie oznámenia bolo vykonané v dňoch:**

**Miesto preverenia oznámenia:** .......................................................................

 *(uvedie sa organizačná zložka, prípadne objekt)*

**Zistené skutočnosti pri preverovaní oznámenia:**

*(stručne sa uvedie zistený skutkový stav s odvolaním sa na právne predpisy, smernice, preverené doklady, informácie a vysvetlenia preverovaných a prizvaných osôb týkajúce sa predmetu oznámenia a ďalej sa uvedie zodpovednosť preverovaných osôb za zistené nedostatky v prípade opodstatnenosti oznámenia a podobne)*

**Vyjadrenia preverovaných osôb:**

*(uvedú sa prípadné námietky preverovaných osôb k zisteným skutočnostiam a miere zavinenia preverovaných osôb za zistené nedostatky)*

**Výsledky preverenia oznámenia:**

*(uvedú sa výsledky preverenia podnetu a jeho opodstatnenosť s prihliadnutím na oprávnené námietky preverovaných osôb)*

**Zoznam príloh, ktoré sú súčasťou zápisnice:**

**Podpisy osôb, ktoré vykonali preverenie oznámenia:**

1. ...................................................................................................

*(uvedie sa titul, meno, priezvisko osoby, ktorá preveruje oznámenie)*

1. ...............................................................................................

**Podpisy prizvaných osôb:**

1. .........................................................................................................

*(uvedie sa titul, meno, priezvisko, zamestnávateľ a pracovná pozícia)*

1. ...............................................................................................

**S obsahom zápisnice boli oboznámené preverované osoby:**

1. ..............................................................................................

 *(uvedie sa organizačná zložka, prípadne objekt)*

**Rozdeľovník výtlačkov zápisnice:**

- výtlačok č. 1 pre hlavného kontrolóra NSK

- výtlačok č. 2 pre predsedu NSK a

- výtlačok č. 3 pre preverovanú osobu

Prevzatie výtlačku č. 3 svojím podpisom potvrdzuje:

 ...................................................................

(meno, priezvisko, a podpis preverovanej osoby)

V ............................................. dňa ...................................

1. ) § 19f ods. 1 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov [↑](#footnote-ref-1)
2. ) zákon č. 18/2018 Z. z. o ochrane osobných údajov a o zmene a doplnení niektorých zákonov [↑](#footnote-ref-2)
3. ) napr. zákon č. 311/2001 Z. z. Zákonník práce v znení neskorších predpisov [↑](#footnote-ref-3)